Vlčan, Samuel, minister pôdohospodárstva a rozvoja vidieka SR (2022-06-28):
Ďakujem za slovo. Vážený pán predsedajúci, vážené panie poslankyne, vážení páni poslanci, predložený vládny návrh zákona vláda predkladá s cieľom dosiahnuť niekoľko dôležitých cieľov v oblasti usporiadania vlastníckych a užívateľských vzťahov predovšetkým k poľnohospodárskym pozemkom v rámci pozemkových úprav a súvisiacich zákonov. Vládnym návrhom zákona sa rozširujú dôvody vykonania pozemkových úprav s cieľom o odstránenie nesúladu zákona č. 66/2009 Z. z. o niektorých opatreniach pri majetkoprávnom usporiadaní pozemkov pod stavbami, ktoré prešli z vlastníctva štátu na obce, vyššie územné celky so všeobecno-právnou úpravou pozemkových úprav. Ďalej sa upravuje celý rad ustanovení s aplikačnými potrebami konania o pozemkových úpravách. Ustanovujú sa obsahové náležitosti zloženia jednotlivých dokumentácií v rámci pozemkových úprav, riešia sa problémy doručovania v prípadoch, keď vlastník pozemku počas pozemkových úprav zomrie alebo je vyhlásený za mŕtveho. Zavádza sa povinnosť vzdelanostného predpokladu pre vedúcich projektu pozemkových úprav a zavádza sa tzv. osobitný kvalifikačný predpoklad pre zamestnancov okresných úradov a ustanovuje sa definícia vlastného trvalého porastu a trvalého porastu na cudzom pozemku. Zároveň sa vládnym návrhom zákona menia a dopĺňajú niektoré súvisiace právne predpisy a v súvislosti s navrhovanými zmenami právnej úpravy pozemkov najmä s cieľom aktualizovať ich znenie na základe organizačných zmien Slovenského pozemkového fondu. Sprísniť opatrenia proti drobeniu vlastníctva pozemkov a spoluvlastníckych podielov k pozemkom, a tým zamedziť zvyšovaniu rozdrobenosti pozemkového vlastníctva Slovenskej republiky a odstrániť nejasnosti aplikačnej praxe pri oslobodení príjmu z predaja pozemkov v rámci vyrovnania po uplynutí zákonom stanovenej lehoty. Na tomto mieste chcem poďakovať členom výboru pre pôdohospodárstvo a životné prostredie, s ktorými sme našli zhodu pri podaní pozmeňovacieho návrhu k vládnemu návrhu zákona. Pozmeňovací návrh by mal okrem iného smerovať k spriechodneniu jednoduchých pozemkových úprav pod osídleniami aj v tých obciach, pri ktorých existuje prekážka v súvislosti s územnoplánovacou dokumentáciou. Tiež by mal zabezpečiť zvýšenú transparentnosť pri preukazovaní užívaní pozemkov v konaní o platbách a podporách na platobnej agentúre najmä tým, že nájomcovia budú viesť svoje evidencie užívacích vzťahov elektronicky a budú ich poskytovať agentúre v konaní o platbe. Tým sa nájomcovia zároveň pripravujú na plánované zavedenie registra užívacích vzťahov, ktorý sa bude viesť aj na základe ich elektronických evidencií. Dôležitý návrh sa týka spriechodnenia rôznych konaní, v ktorých sa vyžaduje stanovisko Slovenského pozemkového fondu, pričom fond je nečinný. Na tento účel by sa zaviedla fikcia súhlasu fondu, ak uplynie lehota na jeho vyjadrenie. Rieši sa aj naliehavý problém usporiadania správy pozemkov štátu a nezistených vlastníkov v bývalom vojenskom obvode Javorina. Navrhuje sa aj zásah do právnej úpravy pozemkových spoločenstiev, ktorým sa zjednoduší užívanie spoločne obhospodarovanie nehnuteľností a zároveň sa zjednoduší oddeľovanie časti spoločnej nehnuteľnosti na účely výstavby líniových stavieb. Verím, že vládny návrh zákona upravený podľa pozmeňovacieho návrhu prinesie zlepšenie v oblasti nielen pozemkových úprav, ale aj ďalšej bezprostredne súvisiacej právnej úprave. Vážený pán predsedajúci, vážené panie poslankyne, vážení páni poslanci, vzhľadom na vyššie uvedené si vás dovoľujem požiadať o prerokovanie predloženého návrhu zákona a jeho schválenie. Ďakujem za pozornosť.